เนกซ์สเตป เปิดแผนธุรกิจ ย้ำแนวความคิดเอ็ดดูเทนเมนต์
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

“ปีนี้เม็ดเงินโฆษณาผ่านสื่อทีวีดาวเทียมจะมีประมาณ 2,000 ล้านบาท เพิ่มขึ้นเป็นเท่าตัว จากประมาณ 1,000 ล้านบาท ในปีที่ผ่านมา นับเป็นการเติบโตอย่างก้าวกระโดด เนื่องจากเจ้าของสินค้ามีความเข้าใจและเห็นความคุ้มค่าในการวางแผนใช้สื่อประเภทนี้มากขึ้น” อมรภัทร ชมรัตน์ กรรมการผู้จัดการ บริษัท เนกซ์สเตป คาดการณ์สถานการณ์ธุรกิจทีวีดาวเทียมในปีนี้
บริษัท เนกซ์สเตป ถือเป็นผู้ผลิตเนื้อหารายการ (คอนเทนต์) รายแรกๆ ที่เข้าสู่ธุรกิจเคเบิลและทีวีดาวเทียมอย่างเต็มตัวเมื่อ 45 ปีก่อน ปัจจุบันผลิตรายการรวม 6 ช่อง ออกอากาศ 24 ชั่วโมง ทางเคเบิลทีวีและทีวีดาวเทียม ดีทีวี (จานเหลือง) ซึ่งมีผู้ชมร่วมกันกว่า 4.5 ล้านครัวเรือนทั่วประเทศ (ไม่รวมทรูวิชั่นส์) ได้แก่ ช่องรายการสำรวจโลก, บุษบาคาเฟ่, MySci (มายไซนด์), Real Metro (เรียล เมโทร), Music Lifestyle (มิวสิก ไลฟ์สไตล์) และช่องใหม่ “ของดีประเทศไทย” ซึ่งเปลี่ยนมาจากช่อง Next Step Television โดยจะเริ่มออกอากาศในเดือน ก.พ.นี้
อมรภัทร กล่าวว่า สถานการณ์ธุรกิจเคเบิลทีวีและทีวีดาวเทียมในปัจจุบัน หลายคนอาจจะมองว่าธุรกิจนี้เป็นธุรกิจใหม่ มีโอกาสทางธุรกิจสูง และเข้ามาง่าย ทำให้คนนอกธุรกิจหลั่งไหลเข้ามาจำนวนมาก แต่จากประสบการณ์ 34 ปีที่ผ่านมา การลงทุนต้องใช้เงินทุนมากระดับหนึ่ง และมีความเสี่ยงอยู่มาก ใน 2 ปีแรกอาจจะไม่ได้กำไรเลย อาจจะต้องใช้เวลาอย่างน้อย 35 ปีกว่าที่จะเก็บเกี่ยวผลประโยชน์ได้
“การผลิตรายการก็ไม่ง่าย อย่างน้อยคุณต้องมีรายการเพียงพอที่จะออกอากาศภายในหนึ่งปี คำถามที่สำคัญไปกว่านั้น ทำอย่างไรรายการเหล่านั้นจึงจะมีคนชม” อมรภัทร กล่าว
ปี 2554 จึงเป็นปีแห่งการพัฒนาคุณภาพและปริมาณคอนเทนต์ที่มีสาระ (Edutainment) เพื่อกระตุ้นให้คนดูมีการเรียนรู้มากขึ้น แม้ว่าคอนเทนต์หลักยังเป็นสารคดีสร้างสรรค์องค์ความรู้ แต่วิธีการนำเสนอเปลี่ยนตามเทรนด์ของการผลิตสารคดีกระแสหลักของโลก ที่ไม่เน้นเฉพาะความรู้เท่านั้น แต่เพิ่มความเพลิดเพลิน
ตัวอย่างเช่น ช่องรายการสำรวจโลก ซึ่งเป็น 1 ใน 6 ช่องที่ได้รับการตอบรับสูงสุดจากผู้ชมทางเคเบิลทีวีและทีวีดาวเทียม (ดีทีวี) นอกจากจุดแข็ง คือ รายการที่เน้นเรื่องราวชีวิตสัตว์โลก (Wild Life) ธรรมชาติ ประวัติศาสตร์ และโบราณคดี แต่จะเพิ่มเนื้อหาแนวผจญภัยที่มีวิธีการดำเนินเรื่องที่ตื่นตาตื่นใจ
ส่วนช่อง “ของดีประเทศไทย” เป็นช่องรายการสารคดีใหม่ที่ผลิตในประเทศ แต่จะให้มุมมองของประเทศไทยแตกต่างออกไปจากที่ทุกคนเคยเห็นเหมือนสารคดีต่างประเทศ มีเนื้อหาเฉพาะในประเทศไทยเท่านั้น รวมหลากหลายประเภท เช่น ประวัติศาสตร์ โบราณคดี อาหารการกิน ท่องเที่ยว ชีวิตสัตว์ วิทยาศาสตร์ แต่นำเสนอในรูปแบบที่สนุก ตื่นเต้น ช่องนี้จะเป็นช่องรายการที่ผลิตในประเทศ 100%
จิรัฐิติ โรจนานนท์ ผู้จัดการทั่วไป กล่าวว่า หลังจากการปรับเปลี่ยนเนื้อหารายการเพื่อเข้าถึงคนดูมากขึ้น คาดว่าจะทำให้เรตติ้งของทั้ง 6 ช่องรายการภายใต้แบรนด์ Next Step น่าจะดีขึ้นด้วยเช่นเดียวกัน และหวังว่าจะได้รับการตอบรับที่ดีกับผู้ลงโฆษณา โดยปีนี้รายได้จากโฆษณาจะเป็นแหล่งรายได้หลักของบริษัท หรือคิดเป็น 70% ของรายได้รวม ที่คาดว่าจะมีรายได้รวม 200 ล้านบาท
“อุตสาหกรรมเคเบิลทีวีและทีวีดาวเทียม แข่งขันรุนแรง เนื่องจากมีผู้ผลิตคอนเทนต์ทั้งรายเล็กและรายใหญ่เข้ามาในอุตสาหกรรมนี้มากขึ้น มีการแข่งขันกันลดราคาค่าโฆษณา ทางเนกซ์สเตป ซึ่งเป็นผู้ผลิตขนาดกลาง จึงต้องมีการปรับตัวอย่างรวดเร็วเพื่อรักษาเม็ดเงินในตลาดโฆษณา” จิรัฐิติ กล่าว
ทั้งนี้ การขายโฆษณาในเคเบิลทีวีและทีวีดาวเทียมต่างกับฟรีทีวี เพราะไม่ใช่เป็นแค่การขาย “เวลา” ซึ่งมีอยู่อย่างจำกัด ในธุรกิจเคเบิลทีวีเวลามากพอที่จะทำงานที่สนับสนุนความคิดสร้างสรรค์ได้ บริษัทจึงเน้นขายความคิดสร้างสรรค์เพื่อให้ลูกค้าได้ประโยชน์สูงสุดจากเม็ดเงินที่มาลงโฆษณา เช่น การสร้างความถี่ในการโฆษณาสินค้าหรือโฆษณาในเชิงลึก เพื่อบอกรายละเอียดที่โดดเด่นของสินค้าให้กับผู้ชม ซึ่งเป็นไปได้ยากมากในการโฆษณาที่ฟรีทีวี
ปัจจุบัน เนกซ์สเตป มีลูกค้ารายใหญ่หลายราย อาทิ ยูนิลีเวอร์ พีแอนด์จี และที่เข้ามาใหม่ล่าสุด เช่น บริษัท ปตท.สำรวจและผลิตปิโตรเลียม หรือ ปตท.สผ. บริษัท ทีโอเอเพ้นท์ (ประเทศไทย) ผู้ผลิตสีทีโอเอ ธนาคารออมสิน การไฟฟ้านครหลวง เป็นต้น นอกจากการโฆษณาเพื่อประชาสัมพันธ์สินค้าแล้ว ผู้ลงโฆษณาเหล่านี้ยังเน้นเรื่องการประชาสัมพันธ์โครงการ Corporation Social Responsibility (CSR) อีกด้วย